tartuNLP/wikipedia-smugri-20251201 huggingface dataset:
Älä! Älä!

Älä! Älä! on Anita Hirvosen esikoissingle. Se julkaistiin 1966. Kappale on Vexi Salmen sanoittama suomenkielinen versio Horst Lippokin sävellyksestä "Balla balla". Single tunnettaneen paremmin b-puolestaan, joka on suomalainen kansanlaulu "Kaks kanaa".
"Kaks kanaa" soi tiuhaan levyautomaateissa, mutta radiossa se oli kielletty. Pikkutuhma laulu määritti Anita Hirvosen uraa pitkään, ja hänelle ehdotettiin myös pornolaulujen levyttämistä, mistä hän kieltäytyi.
"Älä! Älä!" / "Kaks kanaa" -singleä seurasi liuta seitsentuumaisia singlejulkaisuja ("Itke vaan jos helpottaa", "Anitan parempi polkka"), mutta ei studioalbumia. Anita Hirvosen debyyttialbumi näki päivänvalon vuonna 1976.
Anita Hirvosen varhaistuotantoa julkaistiin digitaalisessa muodossa kokelmalevyllä "20 suosikkia – Itke vaan jos helpottaa" vuonna 1997, mutta hänen esikoissinglensä molemmat puolet oli jätetty pois levyltä.
Anitan parempi polkka (kappale)

Anitan parempi polkka on Anita Hirvosen kolmas single. Se julkaistiin 1968. Kappaleen sävelsi Jaakko Borg salanimellä Timo Lossi ja sanoitti Juha Vainio. Singlen b-puolena on "Nyt näkemiin", jonka Jaakko Borg sävelsi salanimellä Juan Castello.
"Anitan parempaa polkkaa" edelsi käännösiskelmä "Itke vaan jos helpottaa" (1967) ja seurasi kolme käännösiskelmää: "On nuoruus haihtuva" (1968), "Vaarivainaan eväät" (1968) ja "Vaikka väkisin" (1969). Vuonna 1969 julkaistiin Toivo Kärjen säveltämä "Soitellaan", joka oli Anita Hirvosen viimeinen single ennen muutaman vuoden levytystaukoa.
Kind Hearts Have a Run Run

Kind Hearts Have a Run Run on 22-Pistepirkon studioalbumi, joka julkaistiin 7. lokakuuta 2022.
Vastaanotto.
Soundin kriitikot valitsivat levyn vuoden toiseksi parhaaksi suomalaiseksi albumiksi.
Pääsiäiskukko

Pääsiäiskukko on kuvitteellinen kukko, joka perinteen mukaan munii pääsiäisen aikaan suklaamunia. Nämä se piilottaa lasten etsittäväksi. Pääsiäiskukolle kuvataan usein värikkäät pyrstösulat, joiden johdosta se on suosittu aihe pääsiäisaiheisissa koristeissa ja askarteluissa. Pääsiäiskukon tunnetumpi vastine niin Suomessa kuin maailmallakin on pääsiäispupu.
Uskonnoissa.
Ortodoksiperinteen mukaan pääsiäiskukko munii pääsiäisaamuna paastonajan päättymisen ja Jeesuksen haudasta nousemisen merkiksi. Muna symboloi uutta elämää ja mahdollisesti myös Jeesuksen hautaa; päältä sileä kuin kivi, mutta sisältä täynnä elämää. Kristinuskon pääsiäistarinassa kukko on keskeisessä roolissa; se havahduttaa laulullaan Jeesuksen kolme kertaa kieltäneen Pietarin.
Yrjö Kaarlo Koskinen

Yrjö Kaarlo Koskinen (9. marraskuuta 1891 Viipuri – 29. syyskuuta 1964) oli suomalainen maataloustieteilijä, joka sai maanviljelysneuvoksen arvonimen vuonna 1944.
Koskisen vanhemmat olivat muurari Kaarlo Koskinen ja Matilda Matintytär ja puoliso vuodesta 1921 Anni Martta Sarvasilta. Koskinen kirjoitti ylioppilaaksi Viipurin klassisessa lyseosta vuonna 1912 ja valmistui agronomiksi pääaineenaan maanviljelysoppi vuonna 1917. Koskinen aloitti työuransa Maanviljelystaloudellisen koelaitoksen toisena assistenttina vuonna 1916. Hänet valittiin Uudenmaan läänin maanviljelysseuran sihteeriksi ja maatalouskonsulentiksi vuonna 1918. Pisimpään Koskinen toimi Mikkelin maalaiskunnan Otavan kasvinviljelyskoeaseman johtajana 1920–1958. Koeasema siirrettiin Mikkelin maalaiskunnan Rantakylään valtion omistamalle Karilan tilalle vuonna 1926, jossa Koskinen perehtyi erityisesti perunalajikkeiden tutkimiseen. 
Koskinen suoritti filosofian kandidaatin tutkinnon vuonna 1925 ja opetti Otavan kansanopistossa 1920–1923 ja Suomen Nuoriso-opistossa 1927–1929 ja 1931–1932. Kokoomuslainen Koskinen oli Mikkelin maalaiskunnan kunnanvaltuustossa ja kirkkovaltuustossa, ja hänellä oli useita luottamustoimia. Hän oli ehdolla eduskunta- ja presidentin valitsijamiesvaaleissa vuonna 1936.
Karstuntie

Karstuntie () on Lohjalla, Uudellamaalla sijaitseva tie. Se alkaa Lohjan keskustaajamassa, Laurinkadun toisesta päästä ja päättyy Sammatin Myllykylään. Se on osa 1070-yhdystietä (vuoteen 1996 seututie 107), joka on hieman Karstuntietä pidempi. Tie on mutkainen ja se kulkee ensin Routiolle, sitten Paloniemeen, Karstulle ja lopulta Sammattiin. Tien linjausta on muutettu ajan saatossa monesti, viimeksi vuonna 2009, kun keskustan jälkeinen osuus linjattiin kulkemaan peltojen läpi. Tie on saanut nimensä Karstun kylästä, jonka läpi tie menee. Vuoteen 2009 se kulki Sammatin kunnan ja Lohjan kaupungin (myös vuoteen 1997 Lohjan kunnan) alueilla, kunnes ne liitettiin toisiinsa.
Flemming Kofod-Svendsen

Flemming Kofod-Svendsen (s. 21. maaliskuuta 1944) on tanskalainen pappi, kristillisdemokraattinen poliitikko ja puolueensa entinen puheenjohtaja vuosina 1979–1990. Hän on istunut kansankäräjillä vuosina 1984–1988, 1988–1993 ja 1998–2001 sekä toiminut Tanskan asuntoministerinä 1987–1988 ja 1993–1994 sekä Pohjoismaa- ja Itämeri-ministerinä 1993–1994.
80’s Show

80’s Show () on 1980-luvulle sijoittuva tilannekomediatelevisiosarja. Vaikka sarjalla oli samaa tuotantohenkilöstöä kuin 70’s Show -televisiosarjalla, siitä ei tullut yhtä suosittua kuin siitä. 80’s Show ja 70’s Show -sarjojen tarinat ja hahmot eivät olleet samoja muuten kuin, että 80’s Shown Sophia esiintyi 70’s Shown neljännellä kaudella.
Näyttelijät.
Muita näyttelijöitä.
Sarjan roolittajana toimi Cecily Adams.
Constantine Cornwallilainen

Pyhä Constantine Cornwallilainen (kuollut noin 587) oli kuningas, apotti, pyhimys ja marttyyri. Hänen kerrotaan menneen naimisiin Bretagnen kuninkaan tyttären kanssa, ja tämän kuoltua hän luopui valtaistuimesta ja meni Irlantiin munkiksi. Hän teki lähetystyötä Skotlannin pikteille, toimi pyhän Columbanuksen kanssa ja oli apotti luostarissa Govanissa. Hän oli jo vanha, kun hänen ollessaan matkalla Kintyreen merirosvot hyökkäsivät hänen kimppuunsa ja katkaisivat hänen oikean kätensä, ja hän kuoli verenvuotoon. Häntä pidetään Skotlannin ensimmäisenä marttyyrinä. Kaksi paikkaa Cornwallissa on nimetty hänen mukaansa. Hänen muistopäiväänsä vietetään 9. tai 11. maaliskuuta.
Escondido

Escondido on kaupunki San Diegon piirikunnassa, Kalifornian osavaltiossa Yhdysvalloissa. Sen väkiluku oli vuoden väestönlaskennassa 151 038. Kaupunki perustettiin 8. lokakuuta 1888.
Escondidon pormestarina toimii Paul McNamara.
Väestö.
Kaupungin asukkaista 65,82 prosenttia on valkoisia, 6,11 prosenttia aasialaisia, 2,25 prosenttia afroamerikkalaisia ja 0,97 prosenttia intiaaneja. 14,64 prosenttia asukkaista eivät ole Yhdysvaltain kansalaisia. Kaupungin väestön keski-ikä on 34,4 vuotta.
Eyes Wide Open (Twicen albumi)

Eyes Wide Open on eteläkorealaisen tyttöyhtye Twicen toinen koreankielinen studioalbumi, joka julkaistiin JYP Entertainmentin kautta 26. lokakuuta 2020.
Tuotanto.
Albumilla on 80-luvun yhdysvaltalais-retroa, japanilaista city popia, latinopopia ja nykyaikaista rhythm and bluesia. Retrotyyli on albumin pääkonsepti, jossa on 1980-luvun synthwave-tyyliä.
Albumilla on useita yhtyeen jäsenien tekemiä sanoituksia kappaleissa ”Up No More”, ”Do What We Like”, ”Bring It Back”, ”Queen”, ”Handle It” ja ”Depend On You”. Kappaleita on kirjoittanut myös muun muassa Shim Eun-ji, Dua Lipa ja Kenji.
Yhtye esitti kappaleen ”Say Something” livenä suoratoistotapahtumassa ennen albumin julkaisua. Albumin kappale ”I Can’t Stop Me” julkaistiin singlenä.
Kappaleet.
Kappaleet:
Vastaanotto.
Albumi nousi Billboard 200 -listalla sijalle 72.
"Eyes Wide Open" on myynyt GAONin mukaan platina-albumin verran joulukuuhun 2020 mennessä ja tupla-platinaa huhtikuuhun 2021 mennessä.
William Jones (soutaja)

William Jones (6. joulukuuta 1924 Paysandú – 7. elokuuta 2014 Iverness, Florida, Yhdysvallat) oli uruguaylainen soutaja ja olympiamitalisti.
Jones voitti Juan Rodríguezin kanssa kaksikoissa olympiapronssia Lontoossa 1948. Jonesin isä oli englantilainen ja äiti uruguaylainen. Hän muutti 1970-luvulla Yhdysvaltoihin missä myös kuoli 89-vuotiaana 7. elokuuta 2014.
Eduardo Risso

Eduardo Gilberto Risso Salaverría (1925 Montevideo – 12. tammikuuta 1986 Montevideo) oli uruguaylainen soutaja ja olympiamitalisti.
Risso saavutti yksiköissä olympiahopeaa Lontoossa 1948 hävittyään vain Australian Mervyn Woodille. Hän kilpaili yksiköissä myös Helsingin kesäolympialaisissa 1952 missä ei selviytynyt loppukilpailuun.
Guillermo Douglas

Guillermo Rafael Douglas Sabattini (tammikuu 1909 Paysandú – 1967) oli uruguaylainen soutaja ja olympiamitalisti.
Jones voitti yksiköissä olympiapronssia Los Angelesissa 1932 ollen maansa ensimmäinen olympiamitalisti yksilölajissa ja soudun olympiamitalisti. Hän voitti yksiköissä myös Etelä-Amerikan mestaruuskilpailujen kultaa vuonna 1931 sekä hopeaa vuonna 1935.
Melodi Grand Prix 2008

Melodi Grand Prix 2008 oli Norjassa 12. tammikuuta – 9. helmikuuta 2008 järjestetty laulukilpailu, jossa valittiin Norjan edustaja vuoden 2008 Eurovision laulukilpailuun. Kilpailu koostui kolmesta semifinaalista, toisesta mahdollisuudesta ja finaalista. Jokaisessa semifinaalissa kilpaili kuusi kappaletta, joista puhelinäänestäjät äänestivät kaksi suoraan finaaliin, ja puhelinäänestyksen seuraavat kaksi pääsivät toiseen mahdollisuuteen. Toisesta mahdollisuudesta puhelinäänestäjät äänestivät vielä kaksi kappaletta finaaliin.
Finaalissa voittaja valittiin kaksikierroksisessa äänestyksessä. Ensimmäisellä kierroksella puhelinäänestäjät äänestivät neljä kappaletta toiselle kierrokselle. Toisella kierroksella puhelinäänestäjät ja alueraadit äänestivät yhdessä voittajan. Kilpailun voitti Maria Haukaas Storeng kappaleella "Hold On Be Strong".
Kilpailun kulku.
Ensimmäinen semifinaali.
Ensimmäinen semifinaali kilpailtiin 12. tammikuuta Sandvigåssa Stavangerissa.
Toinen semifinaali.
Toinen semifinaali kilpailtiin 18. tammikuuta Kongsvinger Hallissa Kongsvingerissa.
Kolmas semifinaali.
Kolmas semifinaali kilpailtiin 26. tammikuuta Bodø Spektrumissa Bodøssä.
Toinen mahdollisuus.
Toinen mahdollisuus kilpailtiin 6. helmikuuta Oslo Stratosissa Oslossa.
Finaali.
Finaali kilpailtiin 9. helmikuuta Oslo Spektrumissa Oslossa.
Washington Rodríguez

Washington Rodríguez Medina (6. huhtikuuta 1944 Montevideo – 31. joulukuuta 2014 Montevideo) oli uruguaylainen nyrkkeilijä ja olympiamitalisti.
Rodríguez voitti painoluokan 54 kg olympiapronssia Tokiossa 1964 hävittyään välierässä Japanin lopulta kultaa voittaneelle Takao Sakuraille. Hän oli maansa ensimmäinen ja vuoteen 2022 mennessä ainoa olympiamitalisti nyrkkeilyssä sekä maansa viimeisin olympiamitalisti aina vuoteen 2000 asti. Rodríguez nyrkkeili myös ammattilaisena 1960-luvun loppupuoliskolla. Hän kuoli Montevideossa 70-vuotiaana 31. joulukuuta 2014.
Viktor Persson

Viktor Persson (s. 7. marraskuuta 2001 Hedesunda, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue Modossa. Hän laukoo oikealta.
Ura.
Persson on Hedesundan kasvatti. Hän siirtyi juniorina sittemmin Valbohon, josta Persson siirtyi kaudella 2015–2016 Brynäsin U16-joukkueeseen. Vancouver Canucks varasi hänet seitsemännellä kierroksella 191. pelaajana . Aiemmin samana kesänä Perssonin varasi myös WHL-joukkue Kamloops Blazers 56. pelaajana . 
Persson teki hänet varanneen Blazersin kanssa sopimuksen heinäkuussa 2020, mutta Persson aloitti kauden 2020–2021 kuitenkin kotimaassaan Brynäsin organisaatiossa, kun koronaviruspandemia lisäsi epävarmuutta WHL:n kauden aloitukselle. Hän oli seuran J20-joukkueen tehokkain puolustaja tehoilla 5+4=9, kunnes Ruotsin juniorisarjat keskeytettiin jo lokakuussa maan koronavirusrajoitusten vuoksi. Persson debytoi samalla kaudella myös Brynäsin SHL-joukkueessa, jossa hän sai tililleen neljä runkosarjaottelua ilman tehopisteitä. Persson sai tililleen ensimmäisen SHL-ottelunsa 28. joulukuuta 2020 Malmö Redhawksia vastaan. Hänet merkittiin Brynäsin seitsemänneksi puolustajaksi. Persson jäi ottelussa kuitenkin ilman peliaikaa. Ensimmäiset ja kauden ainoaksi jääneet jääaikansa SHL:ssä hän sai neljännessä ottelussaan 26. tammikuuta 2021 Linköpingiä vastaan. Persson merkittiin Brynäsin seitsemänneksi puolustajaksi. Hän sai ottelussa jääaikaa 1.22 minuuttia. Samassa kuussa Brynäs lainasi hänet toistaiseksi voimassa olevalla sopimuksella Ruotsin kolmanneksi korkeimmalle sarjatasolle HockeyEttan-joukkue Strömsbrohon, jossa Persson pelasi 11 ottelua. Kaudeksi 2021–2022 hän siirtyi Blazersin WHL-joukkueen vahvuuteen.
Kaudeksi 2022–2023 Persson siirtyi vuoden mittaisella sopimuksella SM-liigajoukkue Pelicansiin. Hän pelasi siellä 24 runkosarjaottelua tehden kolme syöttöpistettä, kunnes Perssonin kausi päättyi jo tammikuussa 2023 leikkaushoitoa vaatineen käsivamman vuoksi. Hän voitti kauden päätteeksi kuitenkin SM-hopeaa. Kesäkuussa 2023 Persson teki Pelicansin kanssa vuoden mittaisen jatkosopimuksen. Kausi 2023–2024 jäi häneltä kuitenkin kokonaan pelaamatta kuntoutumisen vuoksi.
Elokuussa 2024 Persson palasi tryout-sopimuksella Brynäsin SHL-joukkueeseen. Kauden 2024–2025 kynnyksellä syyskuussa hänen sopimustaan jatkettiin seitsemällä viikolla marraskuulle. Ennen sopimuksen päättymistä lokakuun lopulla Perssonin tiedotettiin palaavan SM-liigaan ja siirtyvän loppukauden 2024–2025 sopimuksella JYPiin.
Kaudeksi 2025–2026 Persson siirtyi vuoden mittaisella sopimuksella kotimaansa toiseksi korkeimmalle sarjatasolle HockeyAllsvenskan-joukkue Modon riveihin.
Muuta.
Perssonin 12 vuotta vanhempi isoveli Anton pelasi omalla urallaan hyökkääjänä 18 Elitserien-ottelua Brynäsissä.
Katri Utula

Katri Utula on suomalainen toimittaja, joka on työskennellyt Ilta-Sanomien viihdeosastolla sekä TV-lehdessä, "Iltalehdessä", MTV3:n uutisten "Huomenta Suomessa", Nelosen uutisissa ja "Turun Sanomissa". Lisäksi hän on työskennellyt toimittajana MTV3:n ja AVA:n esittämässä "Mallikoulu"-ohjelmassa sekä juontajana Liv-kanavalla esitetyssä "Bachelor Suomi – tilinteko" -ohjelmassa. Utula on opiskellut Turun ammattikorkeakoulussa ja Jyväskylän yliopistossa.
Henkilöjournalismiin erikoistunut Utula on tullut tunnetuksi aiemmasta "Kyttääjä"-blogistaan sekä kantaaottavista kolumneistaan, jotka käsittelevät niin viihdemaailman ilmiöitä kuin yhteiskunnallisiakin asioita. Viime vuosina hän on tehnyt omaa "Realityrakkautta"-podcastia, jossa käsitellään viihdeohjelmien juonenkäänteitä ja ohjelmiin liittyviä henkilöitä. Lisäksi hän on vetänyt "Ilta-Sanomien" sivuilla nähtävää "Ruuturaati"-ohjelmaa, jossa hän on kollegoidensa kanssa pureutunut ajankohtaisiin tosi-tv-ohjelmiin.
Utula irtisanottiin muutosneuvotteluissa MTV:ltä syksyllä 2025. Utula ilmoitti marraskuussa 2025 aloittaneensa life coach -valmentajan opinnot.
Kammista Skantziin

 
Taiteiden reitti Kammista Skantziin on Kauhajoen ja Karvian kuntien alueella sijaitseva matkailutie. Kammista Skantziin sai virallisen matkailutiestatuksen helmikuussa 2021.
Reitin pituus on 37 kilometriä. Reitti alkaa Kauhajoen Nummijärveltä Kammi-kylästä ja päättyy Karvian Kantinkylässä sijaitsevaan Kulttuurikeskus Skantziin. Reitin voi kulkea myös toisinpäin tai vierailla yksittäisissä kohteissa.
Kohteita reitin varrella.
Kammista Skantziin -matkailutien kohteita ovat:
Tien varren asukkailla on tapana pystyttää kesän ajaksi patsaita tienvarteen. Patsaat edustavat paikallista ITE-taidetta.
Sighsten Herrgård

Sighsten Herrgård (1943 Suomi – 20. marraskuuta 1989) oli ruotsalainen muotisuunnittelija.
Herrgård opiskeli Beckmans designhögskolassa ja Kööpenhaminassa. Hän muutti tämän jälkeen Milanoon, jossa ura lähti nopeasti käyntiin, ja Herrgårdista tuli 1960-luvulla yksi Ruotsin tunnetuimmista muotialan nimistä ulkomailla. 1970-luvulla hän perusti Stockholmsgruppen-mallitoimiston ja työskenteli Tukholmassa sekä muotisuunnittelijana että mallialalla.
Herrgård oli biseksuaali. 29. heinäkuuta 1987 alkaen hän kertoi ensimmäisenä ruotsalaisena julkisuuden henkilönä avoimesti HIV-tartunnastaan ja AIDS:iin sairastumisestaan. Hän levitti aktiivisesti tietoisuutta sairaudesta, josta liikkui runsaasti virheellistä tietoa 1980-luvulla. Herrgård kirjoitti toimittaja Carl Otto Werkelidin avustuksella vielä omaelämäkerran ja teki töistään katalogin Nordiska museetille. Kuukausia ennen kuolemaansa Herrgård antoi viimeisen haastattelunsa seksuaalivähemmistöjen "Reporter"-julkaisulle; haastattelun julkaisi myöhemmin uudelleen QX.
Melodifestivalen 2023

Melodifestivalen 2023 oli järjestyksessään 63. Melodifestivalen-laulukilpailu, jossa valittiin Ruotsin edustaja Eurovision laulukilpailuun 2023. Kilpailu koostui neljästä alkukarsinnasta, jotka pidettiin neljänä peräkkäisenä lauantaina 4.–25. helmikuuta, semifinaalista 4. maaliskuuta ja finaalista 11. maaliskuuta.
Formaatti.
Melodifestivalen-kiertue järjestettiin kuudella eri paikkakunnalla. Vuoden 2023 Melodifestivalenin paikkakunnat olivat Göteborg, Linköping, Lidköping, Malmö, Örnsköldsvik ja Tukholma
Kilpailun juonsivat Farah Abadi sekä Jesper Rönndahl.
Kilpailun kulku.
Kilpailuun lähetettiin 2 824 kappaletta, joista 28 valitiin mukaan. 14 ensimmäistä osallistujaa julkaistiin 29. marraskuuta ja loput 14 osallistujaa julkaistiin 30. marraskuuta. Osakilpailujen esiintymisjärjestykset julkaistiin 11. tammikuuta.
Osakilpailut.
Ensimmäinen osakilpailu.
Ensimmäinen osakilpailu kilpailtiin 4. helmikuuta Scandinaviumissa.
Toinen osakilpailu.
Toinen osakilpailu kilpailtiin 11. helmikuuta Saab Arenalla.
Kolmas osakilpailu.
Kolmas osakilpailu kilpailtiin 18. helmikuuta Sparbanken Lidköping Arenalla.
Neljäs osakilpailu.
Neljäs osakilpailu kilpailtiin 25. helmikuuta Malmö Arenalla.
Loppukilpailut.
Semifinaali.
Semifinaali kilpailtiin 4. maaliskuuta Hägglunds Arenalla Örnsköldsvikissä.
Finaali.
Finaali kilpailtiin 11. maaliskuuta Friends Arenalla.
Lepäinen

Lepäinen on Uudenkaupungin edustalla sijaitseva saari ja kylä. Noin 2,7 neliökilometrin suuruinen saari sijaitsee Uudenkaupungin saaristossa viiden kilometrin päässä mantereesta. Lepäinen tunnetaan muun muassa saaressa toimineista kivilouhoksista. Lepäisten kautta kulkee niin sanottu Velhoveden rengastie ja saaressa on myös aikaisemmin Tampereen kaupungille kuulunut Ihalan leirikeskus, jossa vuodesta 2014 lähtien on toiminut yksityinen leirintäalue Ihala Camping.
Historiaa.
Vanhimmat tiedot Lepäisten kylän asutuksesta ovat 1400-luvun alkupuolelta. 1900-luvun alussa Suomen Kiviteollisuus perusti saareen kivilouhoksia, joista louhittiin "Uudenkaupungin harmaaksi" kutsuttua graniittia. Lepäisten graniitista on rakennettu muun muassa Kansallismuseo, Kansallisteatteri, Kallion kirkko, Tampereen tuomiokirkko ja Kultaranta. Kiveä toimitettiin myös ulkomaille. Toisen maailmansodan aikana Uudenkaupungin graniittia vietiin Saksaan, jossa sitä käytettiin natsien monumentaalisiin rakennushankkeisiin. Saaressa toimi kiviveistämö vuoteen 1927, jolloin se siirrettiin Vehmaan Vinkkilään. Lepäisten viimeinen kivilouhos suljettiin 1967.
Lepäisiin johtaa mantereelta Vohdensaaresta alkava noin 10 kilometrin pituinen maantie ja saaresta on tieyhteys myös pohjoiseen Lyökkiin. Lepäinen sai maantieyhteyden 1960-luvun lopussa, kun Uudenkaupungin makeavesialtaan patorakennelmat valmistuivat vuonna 1965. Lepäinen yhdistettiin pengerpadoilla Uuluodon ja Katavaisen saariin.
Cantemir (suku)

Cantemir oli tataarilaista alkuperää oleva moldovalainen suku, joka sittemmin vaikutti Venäjällä.
K. M. Rickman

Karl Martti Mikael Rickman (25. joulukuuta 1891 Porvoo – 11. joulukuuta 1966 Elimäki) oli suomalainen, Elimäellä vaikuttanut kartanonomistaja, joka sai maanviljelysneuvoksen arvonimen vuonna 1949. Hän toimi Hämeenkylän kartanon pitkäaikaisena isäntänä vuodesta 1914 alkaen.
Rickmanin vanhemmat olivat kirkkoherra, rovasti Richard Rickman ja Anna Sofia Helena Nyqvist ja puoliso vuodesta 1941 sairaanhoitaja Sirkka-Liisa Vitikainen. Rickman kävi Helsingin Suomalaista Yhteiskoulua seitsemänteen luokkaan. Hän jäi ensin töihin perheensä kotipappilan pelloille ja siirtyi sitten harjoittelemaan muille tiloille. Hän opiskeli Kurkijoen maamiesopistossa vuosina 1911–1912 ja perehtyi maatalouteen Odensen koelaitoksella Tanskassa ja Svalövin kasvinjalostustilalla Skånessa. Opintojen jälkeen Rickman osti Elimäen huonokuntoisen Hämeenkylän kartanon vuonna 1914 sukulaistensa tuella, ja teki siitä kukoistavan 40-luvulle tultaessa. Hän hallitsi sekä kasvinviljelyn että karjatalouden, laajensi viljelysalaa, otti käyttöön 20-luvulla koneellisen lypsyn ja salaojitti tilansa pellot 60-luivun alkuun mennessä. 
Rickmanin hoiti pitkään eri luottamustehtäviä. Hän oli mukana muun muassa Elimäen Säästöpankin toiminnassa ja kunnan holhouslautakunnan puheenjohtajana. Hän toimi Kymenlaakson Osuusmeijerin hallituksessa vuodesta 1919 vuoden 1964 syyskuuhun ja oli sen puheenjohtajana vuodesta 1950 lähtien. Hän aloitti 1952 puheenjohtajana Savo-Karjalan Meijeriliitossa ja toimi 1957 Valion hallintoneuvoston varapuheenjohtajana.
Andri Malyško

Andri Malyško, , (15. marraskuuta 1912 Obuhiv, Kiovan alue – 17. helmikuuta 1970 Kiova, Ukrainan SNT) oli ukrainalainen runoilija.
Malyško valmistui Kiovan kansanopetusinstituutista 1932 ja opetti sen jälkeen Ovrutšissa. Hän kirjoitti useisiin lehtiin. Hänen ensimmäiset teoksensa ilmestyivät "Molodnjakissa" 1930, ja ensimmäinen runokokoelma ilmestyi 1936. Toisen maailmansodan aikana hän oli rintamalehtien kirjeenvaihtaja ja julkaisi useita runokokoelmia. Sodan päätyttyä hän julkaisi runokokoelmia ja esseitä kritiikistä. Hän käänsi venäläistä runoutta.
Malyško viittasi tuotannossaan usein kansainväliseen politiikkaan ja kommunistisen puolueen ohjeisiin ja sai siksi neuvostoaikana palkintoja. Hänen teoksiaan pidettiin esikuvallisena sosialistisena realismina, ja ne saivat kiitosta puolueen linjan noudattamisesta. Noudattaakseen sosialistisen realismin suuntaviivoja hän käytti yksinkertaista sanastoa ja runollista muotoa ja keskittyi sentimentaaliseen ja isänmaalliseen ilmaisuun. Monet runot on sävelletty.
Andrew Tate

Emory Andrew Tate III (s. 14. joulukuuta 1986 Washington D.C., Yhdysvallat) on brittiläis-yhdysvaltalainen entinen potkunyrkkeilijä ja internet-persoona.
Elämä ja ura.
Tate syntyi Washington D.C.:ssä ja kasvoi Lutonissa Englannissa, jossa hän on viettänyt suurimman osan elämästään. Hän muutti 2010-luvun puolivälissä Romaniaan.
Tate on siirtynyt potkunyrkkeily-uransa jälkeen vaikuttajamarkkinointiin. Hänen sisältöään pidetään laajasti naisvihamielisenä. Tästä johtuen muun muassa palveluntarjoaja YouTube on estänyt Taten kanavan ja poistanut hänen sisältöjään. Myös Tiktok on estänyt hänen sisältöjensä julkaisun. Tate on aiemmin saanut kiellon myös Twitteriin, mutta hänen tilinsä palautettiin marraskuussa 2022.
Rikosepäilyt.
Tate on kertonut YouTube-videollaan Romaniaan muuttonsa johtuneen osittain siitä, että maassa on hankalampaa saada väärä syytös raiskauksesta. Huhtikuussa 2022 Romanian poliisi tutki Taten ja hänen veljensä asunnon 21-vuotiaan yhdysvaltalaisnaisen ilmoitettua viranomaisille joutuneensa pysymään asunnossa vastentahtoisesti. Romanian viranomaiset kertoivat saman vuoden heinä-elokuussa Tateen kohdistuvan tutkinnan liittyvän myös epäilyihin ihmissalakuljetuksesta ja raiskauksesta. Elokuussa 2022 viranomaiset sanoivat tutkinnan olevan edelleen käynnissä. Andrew Tate ja hänen veljensä Tristan Tate kiistivät syytteet. Veljekset pidätettiin joulukuussa 2022 ja maaliskuussa 2023 heidät siirrettiin kotiarestiin. Oikeudenkäynnin uskotaan kestävän vuosia.
Vuonna 2023 elokuussa Andrew, Tristan ja kaksi muuta syytettyä päästettiin pois kotiarestista.
Syyte.
Tatea epäiltiin ihmiskaupasta, raiskauksesta sekä järjestäytyneen rikollisryhmän perustamisesta. Samalla pidätettiin hänen veljensä ja kaksi romanialaista. Syyttäjien mukaan rikollisryhmän tarkoitus on ollut värvätä, majoittaa ja käyttää hyväksi naisia pakottamalla heidät tuottamaan pornografista sisältöä, jota on ollut tarkoitus myydä verkossa maksusta. Kesäkuussa 2023 Romanian viranomaiset lukivat Andrew ja Tristan Tatelle ja kahdelle muulle syytteet raiskauksesta, ihmiskaupasta ja järjestäytyneen rikollisryhmän muodostamisesta. Syyte nimeää seitsemän mahdollista uhria. Heidät oli houkuteltu mukaan rakkauden ja avioliiton lupauksilla.
Taten näkemys.
Andrew Taten mielestä häntä ja hänen veljeään koskevat syytteet ovat tekaistuja, hänet on lavastettu syylliseksi ja kyseessä on hyökkäys häntä kohtaan. 
Käytös sosiaalisessa mediassa.
Vuonna 2022 Taten julkaisut sosiaalisessa mediassa saivat laajaa huomiota ja jopa kansainvälistä huomiota Taten kohdistettua ne ympäristöaktivisti Greta Thunbergiin. Tate ylpeili linkkaamassaan julkaisussa useilla urheiluautoillaan, mihin Thunberg vastasi vihjaamalla että Tatella on pieni penis. Kaksikon julkinen sananvaihto sai maailmanlaajuista mediahuomiota.
Tossavanlahden työväentalo

Tossavanlahden työväentalo on Keiteleen kunnan Tossavanlahden kylässä sijaitseva työväentalo. 
Historiaa.
Tossavanlahden työväenyhdistys perustettiin 23. heinäkuuta 1908. Työväentalo valmistui vuonna 1914. Tuolloin se oli Keiteleen ainoa työväentalo, ja Tossavanlahden yhdistyksen sanottiin muutenkin olevan Keiteleen työväenyhdistyksistä elinvoimaisin. Vuonna 1922 työväenlehti Savon Kansa kirjoitti, että Keiteleen työväenyhdistyksistä Tossavanlahden yhdistys oli ainoa, jossa ”työläiset järjestötoiminnallaan jotakin kykenevät aikaansaamaan”. Tuolloin Tossavanlahden yhdistyksellä oli ”huomattava määrä jäseniä”, ja työväentalon laajentamista suunniteltiin. SDP:n puoluetilaston mukaan jäseniä oli vuoden 1919 lopulla 52. Yhdistyksellä oli oma talo ja kirjasto, jossa niteitä oli 30. Tossavanlahden yhdistyksestä lähti myös kansanedustaja ainoana Keiteleen yhdistyksistä. Vuonna 1920 yhdistys liittyi Suomen Sosialistiseen Työväenpuolueeseen. Vuonna 1923, kun SSTP lakkautettiin, työväentalo takavarikoitiin. Vuonna 1930 myös Tossavanlahden työväenyhdistys lakkautettiin. Talo myytiin näennäishinnasta suojeluskunnalle, joka vuokrasi sitä lottakahvilaksi. Työväenjärjestöjen tiedonantaja -lehden mukaan marraskuussa 1924 kuitenkin kokoontui noin 70 henkeä Tossavanlahden työväentalolle keskustelemaan työväenjärjestön perustamisesta. Yhdistyksen nimeksi tuli Keiteleen Tossavanlahden Työväen ja Pienviljelijäin Yhdistys. Talo siis mahdollisesti oli edelleen yhdistyksen käytössä tuolloin. Yhden lähteen mukaan Työväen ja pienviljelijäin yhdistyksen talo suljettiinkin vasta kesällä 1930, ja yhdistys lakkautettiin vuonna 1932. Tämän lähteen mukaan Tossavanlahden työväentalo myytiin pakkohuutokaupassa Pohjois-Keiteleen nuorisoseuralle vuonna 1931. Toisen lähteen mukaan Tossavanlahden Työväen ja pienviljelijäin yhdistyksen talo ehdittiin myydä Kummunkylän sosialidemokraattiselle työväenyhdistykselle ennen takavarikkoa ja huutokauppaa, kesällä 1930. Sittemmin Kummunkylänkin yhdistys ilmeisesti lakkautettiin, ja talo myytiin edelleen Keiteleen kirkonkylän sosialidemokraattiselle yhdistykselle. Vuonna 1945 SKDL:n Tossavanlahden työväenyhdistys anoi taloa takaisin ja sai sen. Vuonna 1988 talo oli yhden lähteen mukaan edelleen yhdistyksen omistuksessa ja sitä oli myös kunnostettu. Myöhemmistä vaiheista ei ole tietoa, ja talo on voitu myöhemmin myydä tai purkaa. 
Rakennus.
Talo on hirsirakenteinen.
Toimintaa talolla.
Talolla järjestettiin aikanaan iltamia, joiden ohjelmassa oli ainakin näytelmiä ja tanssia. Myöhemmästä toiminnasta ei ole tietoa.
Mies joka kuoli

Mies joka kuoli (engl. "The Man Who Died") on Antti Tuomaisen samannimiseen romaaniin perustuva televisiosarja, joka julkaistiin Elisa Viihde Viaplay -suoratoistopalvelussa 19. kesäkuuta 2022. Sarjan on ohjannut Samuli Valkama ja sen on käsikirjoittanut brittiläinen Brendan Foley. Suomenkielisen dialogin on kääntänyt alkuperäisteoksen tehnyt Antti Tuomainen.
Sarjassa Jussi Vatasen esittämä menestyvä haminalainen sieniyrittäjä Jaakko Kaunismaa kuulee lääkärikäynnillään kuolevansa myrkytykseen. Kellon tikittäessä Jaakko päättää tarttua siihen, mitä vielä on jäljellä – pelastaa sieniyrityksensä, kerätä sato, hoitaa sovittu tilaus japanilaisille asiakkaille ja paljastaa murhaajansa.
Sarjan on tuottanut yhteistuotantona suomalainen ReelMedia ja saksalainen ndF International Production. Sarjaa ovat olleet rahoittamassa myös Business Finland, Haminan kaupunki ja Kaakon elokuvakomissio. Taiwanin kuvauksista vastasivat Volos Films ltd ja Taipein elokuvakomissio.
Sarja kuvattiin lähes kokonaisuudessaan Haminassa ja sen lähiympäristössä. Kuvaukset alkoivat Haminassa 15. kesäkuuta ja päättyivät syyskuun alussa 2021.
Sarjan toinen tuotantokausi alkoi Ruutu-palvelussa 15. elokuuta 2025.
Georg A. Christides

Georg Achilles Christides (25. heinäkuuta 1898 Helsinki – 12. marraskuuta 1980 Helsinki) oli suomalainen yrittäjä ja yritysjohtaja, joka sai kauppaneuvoksen arvonimen.
Christideksen vanhemmat olivat tupakkatehtailija Achilles Christides ja Hulda Maria Strömsten ja puoliso vuoteen 1977 Ellen Lovisa Christides. Georg A. Christides kävi keskikoulun Helsingin ruotsalaisessa reaalilyseossa 1909–1915 ja teki opintomatkoja useisiin eri maihin. Hän oli Tupakkatehdas Fennian eri tehtävissä 1917–1924 ja sitten yhtiön osakas ja toimitusjohtaja 1924–1961. Christides oli Suomen Tupakkatehtaiden Yhdistyksen perustajajäsen 1936 ja yhdistyksen hallituksen varapuheenjohtaja 1940–1950-luvuilla ja kuului myös Suomen Teollisuusliiton hallitukseen. Kreikan varakonsuli Helsingissä hän oli 1953–1966. Christides sai kauppaneuvoksen arvonimen 1948.
Kummunkylän työväentalo

Kummunkylän työväentalo oli Keiteleen Kummunkylässä sijainnut työväentalo. Kummunkylän työväenyhdistys perustettiin Leppäselän Työväenyhdistyksen nimellä vuonna 1910 tai 1911, ja nimi muuttui Kummunkylän työväenyhdistykseksi sisällissodan jälkeen, mahdollisesti vuonna 1919. Työväentalo valmistui ilmeisesti vuonna 1916 tai 1917. Vuoden 1919 jälkeen toiminta ja talous vakiintuivat niin, että yhdistys pystyi myös lainaamaan varoja Hamulan työväentalohankkeelle. Tällöin yhdistys myös liittyi Suomen Sosialidemokraattiseen puolueeseen. SDP:n puoluetilastossa 1931 sillä mainitaan olevan 6 jäsentä.
Vuonna 1932, kun työväentaloja suljettiin ja yhdistyksiä lakkautettiin, Kummunkylän työväenyhdistys myi talonsa vastaperustetulle Keiteleen sosialidemokraattiselle työväenyhdistykselle. Kummunkylän yhdistys lakkautettiin pian tämän jälkeen, ja sen jäsenet siirtyivät Keiteleen sosialidemokraattisen työväenyhdistyksen jäseniksi.
Saarijärven yhtenäiskoulu

Saarijärven yhtenäiskoulu on Saarijärven keskustassa sijaitseva yhtenäiskoulu. Saarijärven yhtenäiskoulu on julkinen koulu, johon kuuluu luokat 1–10. Vuonna 2022 koulua kävi noin 380 ala- ja yläkoulun oppilasta. Koulun nykyinen rehtori on Anssi Hemminki.
Yhtenäiskoulu toimii vuonna 2021 valmistuneessa Saarijärven koulu- ja kulttuurikeskuksessa. Myös Saarijärven lukion tilat löytyvät samasta rakennuksesta.
Family Radio Service

Family Radio Service (FRS) on yhdysvaltalainen luvasta vapautettu radiopuhelinstandardi.
Sotilaskäyttö.
Varsinaisen taistelutoiminnan päätyttyä Yhdysvaltain merijalkaväen sotilaat hankkivat yksityisesti taktisiksi lisäradioikseen miehitysvaiheessa FRS-radiopuhelimia, jotka kuuluvat PMR446:n kaltaiseen vapaasti käytettävään järjestelmään, Family Radio Serviceen. FRS:n 14 kanavaa toimivat taajuuksilla 462,5625–467,7125 MHz. PMR446- ja FRS-radiopuhelimilla ei kyetä suoraan muodostamaan yhteyttä keskenään, koska ne toimivat erillisinä järjestelminä eri taajuuksilla.
Yhdysvaltain armeijan vakioradiopuhelin 9–11 sotilasta käsittävän ryhmän sisäiseen viestintään on 1998 COTS-luokkaan valittu Icom IC-F3S -VHF-radiopuhelin, kun taas merijalkaväen vastaavaan tarkoituksiin valitsema COTS-radiopuhelin on merijalkaväen käyttöön modifioitu UHF-alueella toimiva FRS-radiopuhelin IC-4008A FRS. 
Yhdysvaltain armeijan 82. maahanlaskudivisioona käytti Irakin sodassa kokeeksi FRS-radiopuhelimena Garmin Rinoa, jossa on FRS-taajuuksien lisäksi myös GMRS-taajuudet sekä GPS-paikannin.
Hamulan työväentalo

Hamulan työväentalo oli Keiteleen Hamulassa sijainnut työväentalo.
Historiaa.
Hamulan työväenyhdistys perustettiin ”suursodan alla” ilmeisesti vuonna 1914. Tontin hankkimisessa työväentaloa varten oli alkuun vaikeuksia: sitä yritettiin kesän 1916 ja kesän 1917 välisenä aikana kolmesti, mutta jokainen vuokranantaja perui vuokraamisen. Syyksi on mainittu ”painostus”. Juhannuksena 1917 saatiin ostettua tontti, ja talo nousi siihen nopeasti, luultavasti jo saman vuoden aikana. Se nimettiin ”Kartanoksi”. Maaliskuussa 1918, sisällissodan alettua, yhdistys kuitenkin myi talon 8000 markalla. Yhdistyksen varoja ja omaisuutta yritettiin antaa yksityishenkilön säilytykseen, mutta se ei auttanut, vaan omaisuus takavarikoitiin suojeluskunnan toimesta. Keväällä 1919 yhdistys hankki uuden tontin, ja rakentaminen alkoi 1.6.1919. Talo valmistui kesällä 1921. Siihen kuului juhlasali, näyttämö ja keittiö sekä kamari, todennäköisesti vahtimestaria tai talonmiestä varten. Yhdistys oli päättänyt liittyä Suomen Sosialistiseen Työväenpuolueeseen vuonna 1920. SSTP:n lakkauttamisen myötä myös Hamulan työväenyhdistys jouduttiin lakkauttamaan vuonna 1923. Yhdistyksen toimintaa jatkamaan perustettiin Työväen ja pienviljelijäin yhdistys, joka otti Suomen sosialidemokraattisen puolueen säännöt. Työväenjärjestöjen Tiedonantaja -lehden mukaan tämä tapahtui vuonna 1925. Työväentalon näyttämö viimeisteltiin, ja talon laajennusta alettiin suunnitella. Yhdistys oli kuitenkin velkainen, ja vuonna 1935 talo myytiin Keiteleen sosialidemokraattiselle työväenyhdistykselle purettavaksi rakennusmateriaaleiksi sos.dem. yhdistyksen taloon. Hamulan yhdistys jatkoi toimintaansa talottomana.
Rakennus.
Talon mitat olivat seuraavat: pituus 17 metriä, leveys 8 metriä, korkeus 4 metriä. Juhlasalin pinta-ala oli 72 neliömetriä ja näyttämön 12 neliömetriä. Keittiön pinta-ala oli myös 12 neliömetriä ja kamarin 20. Talo oli lautarakenteinen.
Säkylän työväentalo

Säkylän työväentalo on Säkylässä sijainnut työväentalo.
Historiaa.
Säkylän työväenyhdistys perustettiin vuonna 1902. Yhdistyksen toiminta hiipui välillä ja yhdistys perustettiin uudelleen marraskuussa 1905. Se liittyi Sosialidemokraattiseen puolueeseen tammikuussa 1906. Yhdistyksessä oli tuolloin 120 jäsentä. Säkylän työväenyhdistys perustettiin wrightiläisenä työväenliikkeenä ja sen johtokuntaan valittiin työväestön edustajien ohella mm. opettaja, tilallinen ja pastori. Säkylän työväenyhdistys Tarmolla oli heti alusta asti kaksi haaraosastoa; Pyhäjoen työväenyhdistys Taisto ja Kolvaan työväenyhdistys Toivo. Pyhäjoen yhdistyksellä oli oma talo jo vuonna 1906.
Rakennus.
Työväenyhdistys alkoi heti perustamisensa jälkeen kerryttää rakennusrahastoa. Ensimmäisenä toimintavuonna yhdistys järjesti kuudet iltamat ja kuudet kansanhuvit. Yhdistys anoi kunnalta tonttimaata taloa varten. Kuntakokous myönsi aluksi pyydetyn tontin, mutta asiasta sukeutui riita, joka kesti koko kevään 1907. Tilallisten ja työväestön välit alkoivat jo kiristyä ja yhteistoiminta hankaloitua. Rakennusaineiksi yhdistys osti Yli-Kleemolan asuinrivin, ja talo valmistui talkoovoimin vuonna 1907. Toiminta talolla oli vilkasta 1900-luvun alkupuolella. Yhdistyksen toiminnan pääpaino oli politiikassa, mutta talolla järjestettiin myös iltamia ja esitettiin näytelmiä.
Säkylän demarit myivät huonokuntoisen työväentalon huhtikuussa 2009. Talo purettiin kerrostalon tieltä.
Keiteleen kirkonkylän työväentalo

Keiteleen kirkonkylän työväentalo oli Keiteleen kirkonkylässä sijainnut työväentalo.
Historiaa.
Keiteleen kirkonkylän työväenyhdistys perustettiin 19. marraskuuta 1905. Yhdistys osti talon vuonna 1908 tai 1909, ja sen laajennusta varten ostettiin rakennusmateriaalia. Erään lähteen mukaan talo olisi ollut tarkoitus pystyttää kokonaan uudelleen. Talohanke raukesi, ja rakennusmateriaalit myytiin Keiteleen kunnalle vuonna 1913. Vuonna 1916 yhdistyksellä oli SDP:n puoluetilaston mukaan 12 jäsentä.
Yhdistys alkoi toimia uudelleen sisällissodan jälkeen tammikuussa 1919. Vuonna 1920 se osti Keiteleen Vuonamonlahdesta torpan. Yhdistys ilmeisesti myös liittyi Suomen Sosialistiseen Työväenpuolueeseen, sillä sen mainitaan SSTP:n lakkauttamisen vuonna 1923 jälkeen toimineen ”villinä”, kuulumatta mihinkään puolueeseen. Vuonna 1922 Sanantuoja-työväenlehdessä kritisoitiin Keiteleen kirkonkylän yhdistyksen saamattomuutta ja talottomuutta, joten ilmeisesti uudellakaan talolla ei ollut aktiivista toimintaa. Marraskuussa 1931 yhdistys purkautui ja päätti luovuttaa varansa samana vuonna perustetulle Keiteleen sosialidemokraattiselle työväenyhdistykselle. Vuonna 1920 työväenyhdistykselle ostetun torpan myöhemmistä vaiheista ei ole tietoa.
Tuulen tie

Tuulen tie on Kai Hyttisen toinen studioalbumi. Se ilmestyi vuonna 1970.
Tsunekazu Ishihara

Tsunekazu Ishihara () on japanilainen videopelisuunnittelija, ohjaaja ja tuottaja. Hän työskentelee Pokémon-tuoteperhettä hallinnoivassa The Pokémon Companyssä yhtiön toimitusjohtajana.
Blondi (elokuva)

Blondi () on vuonna 2022 ensi-iltansa saanut yhdysvaltalainen draamaelokuva, jonka on ohjannut ja käsikirjoittanut Andrew Dominik. Elokuva perustuu Joyce Carol Oatesin vuonna 2000 julkaistuun romaaniin, ja se kertoo fiktiivisen tarinan näyttelijä Marilyn Monroen elämästä. Monroeta elokuvassa esittää Ana de Armas. Muita rooleja esittävät muun muassa Adrien Brody, Bobby Cannavale, Xavier Samuel ja Julianne Nicholson.
Elokuva on osittain kuvattu mustavalkoiseksi. Elokuva sai NC-17-ikärajan Yhdysvalloissa seksuaalisen sisällön vuoksi, ollen ensimmäinen suoratoistopalveluissa julkaistava NC-17-ikärajoitettu elokuva.
"Blondi" sai maailmanensi-iltansa syyskuussa 2022 Venetsian elokuvajuhlilla, missä se kilpaili Kultaisesta leijonasta. Se sai myös rajoitetun teatterilevityksen Yhdysvalloissa. Elokuva julkaistiin maailmanlaajuisesti Netflixissä 28. syyskuuta 2022. Elokuva sai ristiriitaisen vastaanoton. Armas sai roolistaan parhaan naispääosan Oscar-ehdokkuuden. Elokuva myös sai kaksi Razzie-palkintoa huonoimmasta elokuvasta ja huonoimmasta käsikirjoituksesta.
Kritiikki.
Elokuva sai ristiriitaisia arvosteluja kriitikoilta, jotka ylistivät de Armaksen roolisuoritusta, mutta kritisoivat Dominikin graafista kuvausta Monroen elämästä; monet pitivät sitä eksploitatiivisena sekä epäeettisenä ratkaisuna.
Elokuvakritiikille omistautunut Elitisti kuvailee elokuvaa tekotaiteelliseksi ja nostaa esille ohjaajan julkisuudessa esittämät Marilyn Monroeta vähättelevät lausunnot.
Stefanía Fernández

Stefanía Fernández Krupij (s. 4. syyskuuta 1990 Mérida, Mérida, Venezuela) on venezuelalainen televisiojuontaja, malli ja kauneuskuningatar, joka oli Miss Venezuela 2008 ja Miss Universum 2009. Hänet kruunasi historiallisesti toinen venezuelalainen, Dayana Mendoza, ja hän oli kuudes venezuelalainen Miss Universum.
Juri Lypa

Juri Lypa (; 5. toukokuuta 1900 Odessa, Venäjän keisarikunta – 20. elokuuta 1944) oli ukrainalainen kirjailija. Hänen isänsä oli Ivan Lypa ja puolisonsa Halyna Zaharijasevytš-Lypa.
Lypa asui vuodesta 1920 Puolassa ja Galitsiassa. Vuonna 1929 hän valmistui lääkäriksi Poznańin yliopistosta. Hän kuoli palvellessaan lääkärinä Ukrainan kapina-armeijassa.
Lypa julkaisi vuodesta 1919 muutamia runokokoelmia. Hän perusti vuonna 1929 Varsovassa Jevhen Malanjukin kanssa kirjallisen Tank-ryhmän, jonka keskeinen ideologi hän oli. Hän kirjoitti yhden romaanin, kolme novellikokoelmaa sekä yhden esseekokoelman (1935), jossa hän käsitteli ukrainalaisen kirjallisuuden tulevaisuutta. Hän kirjoitti myös runsaasti lehtiartikkeleita ja hahmotteli niissä niin sanotun Mustanmeren opin. Lisäksi hän kirjoitti kirjallisuuskritiikkiä. Vaikka hän ei perustellut ajatuksiaan erityisen hyvin, hän oli loisteliaan tyylinsä ansiosta suosittu Galitsiassa ja ukrainalaisten emigranttien keskuudessa. Lypa kirjoitti myös lääketieteellisistä aiheista, kuten suosittuja kirjoja lääkekasveista.
Family Research Council

Family Research Council (lyh. FRC) on Washington (DC):ssä, yhdysvalloissa, sijaitseva tutkimuskeskus. FRC on James Dobsonin perustama järjestö, joka on kampanjoinut muun muassa aborttikysymyksessä syntymättömien lapsien oikeutta puolustaen. FRC:een kuuluu kaksi tutkimuslaitosta: aborttiin ja bioetiikkaan keskittynyt Center for Human Life and Bioethics sekä perhettä ja avioliittoa vahvistava Center for Marriage and Family Studies. FRC kertoo toimivansa ihmiselämää puolustavan kulttuurin, uskonnonvapauden ja perheiden kukoistuksen puolesta.
Family Research Council tekee myös yhteiskunnallista vaikuttamista. FRC:n kampanjaorganisaatio on nimieltään "FRC Action". FRC on tukenut muun muassa avioliiton määrittelyä ainoastaan miehen ja naisen väliseksi sopimukseksi.
Armenian julkinen televisio

Armenian julkinen televisio (ARMTV, AMPTV) () () on armenialainen yleisradioyhtiö, joka perustettiin vuonna 1956.
Televisiokanavat.
Yhtiöllä on yksi kansallinen televisiokanava:
Karen Demirtšjan -rakennuskompleksi

Karen Demirtšjan -rakennuskompleksi on Jerevanissa, Armeniassa sijaitseva monitoimihalli, joka valmistui vuonna 1983. Se on nimetty Armenian neuvostotasavallan kommunistisen puolueen pääsihteerin Karen Demirtšjanin mukaan. Rakennuskompleksi on toiminut muun muassa yhtenä vuoden 2010 jääkiekon 3. divisioonan maailmanmestaruuskilpailuiden kisapaikkana, ja siellä on järjestetty lasten Eurovision laulukilpailu vuonna 2011 ja vuonna 2022. Rakennuskompleksilla on järjestetty myös lukuisia konsertteja, ja siellä ovat esiintyneet muiden muassa Garou, Jethro Tull, Deep Purple, Joe Cocker, Lara Fabian ja Charles Aznavour.
Rakenne.
Rakennuskompleksin arkkitehtuuri on ainutlaatuinen. Ylhäältäpäin katsottuna koko rakennus muistuttaa muodoltaan isoa lintua, joka avaa siipensä. Sen arkkitehtonisiin konsepteihin kuuluu 1008 istuinta sisältävä osa, jonka avulla voidaan nopeasti yhdistää kaksi suurta salia ja tuoda esiin lisää istuimia.
Kompleksi koostuu seuraavista halleista:
FIFA 23

FIFA 23 on EA Sportsin julkaisema jalkapalloaiheinen videopeli, joka on FIFA-pelisarjan 30:s osa. "FIFA 23" tulee virallisesti olemaan viimeinen EA Sportsin tekemä videopeli virallisella FIFA-nimikkeellä. Uusia ominaisuuksia pelissä on muun muassa "Hypermotion 2" -teknologia, jolla pelistä pyritään saamaan mahdollisimman todentuntuinen. Pelissä tullaan myös ensimmäistä kertaa pelaamaan naisten jalkapallon seurajoukkueilla, sillä peliin ollaan lisäämässä ainakin Englannin ja Ranskan naisten sarjatasot.
Barbados (yhtye)

Barbados on vuonna 1992 perustettu ruotsalainen dansband. Yhtye tuli tunnetuksi sijoituttuaan toiseksi Melodifestivalenissa 2000 kappaleella "Se mig". Yhtyeen solistina ovat toimineet Magnus Carlsson (1992-2002), Mathias Holmgren (2003-2004) ja Chris Lindh (2005-2007). Yhtyeen nykyisenä solistina on vuodesta 2007 toiminut Björn Lagerström.
Barbados voitti vuoden dansbandin Grammis-palkinnon vuosina 2000, 2001 ja 2003.
Melodifestivalen-osallistumiset.
"Allt som jag ser" voitti myöhemmin samana vuonna kansainvälisen euroviisufanikerho OGAE:n järjestämän Second Chance Contest -kilpailun, joka käytiin eri maiden karsinnoissa karsiutuneiden kappaleiden välillä.
Facundo Pellistri

Facundo Pellistri Rebollo (s. 20. joulukuuta 2001 Montevideo) on uruguaylainen jalkapalloilija, pelipaikaltaan laitahyökkääjä. Hän edustaa Kreikan Superliigassa pelaavaa Panathinaikosia. Hän on pelannut Uruguayn maajoukkueessa tammikuusta 2022 alkaen.
Seurajoukkueura.
Pellistri edusti kotimaassaan Peñarolia. Hän pelasi Uruguayn Primera Divisiónissa pudotuspelit mukaan lukien 32 ottelua ja teki yhden maalin. Copa Libertadoresin viidessä ottelussa hän viimeisteli niin ikään yhden maalin. 
Hän siirtyi englantilaisseura Manchester Unitediin lokakuussa 2020. Tammikuusta 2021 kesään 2022 hän pelasi lainalla espanjalaisseura Alavésissa 33 ottelua Espanjan pääsarjassa. Manchester Unitedin ykkösjoukkueessa hän debytoi vaihtopelaajana liigacupin ottelussa Charltonia vastaan tammikuussa 2023. Hän pelasi loppukauden aikana neljässä valioliigaottelussa yhteensä 60 minuuttia. Eurooppa-liigassa hän pelasi kolmessa ja Unitedin voittamassa liigacupissa kahdessa ottelussa. Syyskaudella 2023 hän pelasi yhdeksän valioliigaottelua, joista yhden avauskokoonpanossa ja syötti yhden maalin. Mestarien liigassa hän pelasi kolme ottelua. Kevätkauden 2024 hän oli lainalla Granadassa. Hän pelasi 15 Primera Divisiónin ottelua, yhtä vaille kaikki avauskokoonpanossa, ja teki kaksi maalia ja antoi kaksi maalisyöttöä. 
Elokuussa 2024 Pellistri siirtyi nelivuotisella sopimuksella Kreikan Superliigassa pelaavaan Panathinaikosiin.
Maajoukkueura.
Pellistri pelasi Uruguayn maajoukkueessa ensimmäisen kerran tammikuussa 2022 MM-karsintaottelussa Paraguayta vastaan, mitä seurasivat MM-karsintaottelut Venezuelaa ja Perua vastaan helmi-maaliskuussa. Hän pelasi MM-kilpailuissa 2022 Uruguayn avauskokoonpanossa Etelä-Koreaa ja Ghanaa vastaan ja tuli vaihdosta kentälle Portugali-ottelussa. Kesäkuun 24. päivään 2025 mennessä hän on pelannut 36 A-maaottelua, joista 31 avauskokoonpanossa. Hän on tehnyt Uruguayn maajoukkueessa kaksi maalia: ensimmäisen 6. kesäkuuta 2024 ystävyysottelussa Meksikoa vastaan ja toisen 28. kesäkuuta 2024 Copa Américan 2024 alkulohko-ottelussa Boliviaa vastaan. Pellistri saavutti Uruguayn joukkueessa pronssia Copa Américassa 2024.
Alejandro Garnacho

Alejandro Garnacho Ferreyra (s. 1. heinäkuuta 2004 Madrid, Espanja) on argentiinalainen jalkapalloilija, pelipaikaltaan laitahyökkääjä tai hyökkäävä keskikenttäpelaaja. Hän edustaa Englannin Valioliigassa pelaavaa Chelseaa, johon hän siirtyi elokuussa 2025 Manchester Unitedista.
Seurajoukkueura.
Garnacho pelasi Espanjassa Atlético Madridin junioreissa. Hän siirtyi englantilaisseura Manchester Unitedin organisaatioon lokakuussa 2020. Edustusjoukkueessa hän pelasi ensimmäiset minuuttinsa Valioliigassa vuonna 2022 huhtikuussa Chelseaa ja toukokuussa Crystal Palacea vastaan. Ensimmäiset maalinsa hän teki marraskuussa 2022 Eurooppa-liigan ottelussa Real Sociedadia vastaan ja hänen lapsuuden idolinsa Cristiano Ronaldo syötti kyseisen maalin. Ensimmäisen Valioliigamaalinsa hän teki Fulhamia vastaan. Hän pelasi kauden 2022–2023 aikana 19 valioliigaottelussa, tosin vain viidessä avauskokoonpanossa, ja teki kolme sekä syötti kaksi maalia. Eurooppa-liigan kuudessa ottelussa hän teki yhden maalin. Unitedin voittamassa Englannin liigacupissa hän pelasi viisi ottelua, ei kuitenkaan loppuottelua. Tappiollisessa FA Cupin loppuottelussa hän sen sijaan tuli vaihdosta kentälle. Huhtikuussa 2023 Garnacho allekirjoitti Manchester Unitedin kanssa vuoteen 2028 ulottuvan jatkosopimuksen.
Garnacho pelasi kaudella 2023–2024 Valioliigassa 36 ottelua, joista 30 avauskokoonpanossa. Hän teki seitsemän ja syötti neljä maalia. Hänen Evertonia vastaan tekemänsä saksipotkumaali valittiin Valioliigan kauden maaliksi sekä voitti Puskas-palkinnon. Mestarien liigassa hän pelasi kuusi ottelua ja teki yhden maalin. Hän oli avauskokoonpanossa Unitedin kaikissa kuudessa FA Cupin ottelussa, ja teki avausmaalin voitokkaassa loppuottelussa. Kaudella 2024–2025 hän pelasi 36 valioliigaottelua, joista avauskokoonpanossa 23. Hän teki kuusi ja syötti kaksi maalia. Eurooppa-liigassa hän pelasi Unitedin kaikki 15 ottelua, näistä kymmenen avauskokoonpanossa. Hän teki yhden maalin ja antoi neljä maalisyöttöä. Tappiollisessa loppuottelussa hän tuli vaihdosta kentälle.
Garnacho siirtyi elokuussa 2025 Chelseaan 40 miljoonan punnan kauppasummalla. Garnachon sopimus Chelsean kanssa ulottuu kesäkuuhun 2032 saakka.
Maajoukkueura.
Garnacho pelasi Espanjan juniorimaajoukkueissa mutta siirtyi vuonna 2022 edustamaan Argentiinan alle 20-vuotiaiden maajoukkuetta. Ensimmäisen ottelunsa Argentiinan maajoukkueessa hän pelasi kesäkuussa 2023. Argentiinan voittamassa Copa Américassa 2024 Garnacho pelasi 66 minuuttia alkulohkon kolmannessa ottelussa Perua vastaan, mutta ei pelannut turnauksessa muissa otteluissa. Hän on pelannut elokuun 2025 loppuun mennessä kahdeksan maaottelua.
Yksityiselämä.
Garnachon isä on espanjalainen ja äiti argentiinalainen. Garnacho seurustelee espanjalaisen Eva Garcían kanssa ja heillä on lokakuussa 2023 syntynyt poika.
Saavutukset.
Manchester United
Argentiinan maajoukkue
Rodrigo Muniz

Rodrigo Muniz (s. 4. toukokuuta 2001 São Domingos do Prata) on brasilialainen jalkapalloilija, pelipaikaltaan hyökkääjä. Hän edustaa valioliigaseura Fulhamia.
Muniz edusti kotimaansa pääsarjassa Flamengoa ja lainasopimuksella Coritibaa. Hän pääsi kentälle yhdessä Copa Libertadoresin ottelussa. Hän siirtyi englantilaisseura Fulhamiin elokuussa 2021. Hän pelasi Fulhamin sarjanousuun päättyneellä kaudella 2021–2022 Englannin mestaruussarjassa 25 ottelua ja teki niissä viisi maalia. Hän siirtyi elokuussa 2022 kauden loppuun kestäneellä lainasopimuksella Middlesbrough'hon, jossa pelasi 17 mestaruussarjaottelua ja teki kaksi maalia.
Muniz pelasi kaudella 2023–2024 Valioliigassa 26 ottelua, joista avauskokoonpanossa 18 peliä. Hän teki Fulhamille yhdeksän maalia, kaikki helmikuun alun jälkeen. Hän teki kaksi maalia Bournemouthia vastaan helmikuussa ja Tottenhamia vastaan maaliskuussa. Kaudella 2024–2025 hän pelasi 31 valioliigaottelua, mutta oli vain kahdeksassa ottelussa avauskokoonpanossa. Hän teki kahdeksan maalia.